Lausunto oikeusministeriölle koskien oikeusapupiirejä, oikeusaputoimistojen toimipaikkoja ja edunvalvonta-alueita

83/15/2013

KHALL § 107	
Valtion oikeusaputoimistoista annetun lain (258/2002) 2 §:n mukaan oikeusaputoimistot sijaitsevat oikeusapupalveluiden alueellisen tarpeen mukaan muodostettavissa oikeusapupiireissä. Oikeusaputoimistolla voi tarvittaessa olla useampi kuin yksi toimipaikka. Oikeusaputoimistojen tehtäviin on vuodesta 2009 lukien kuulunut myös yleisen edunvalvonnan järjestäminen.

Saman säännöksen mukaan oikeusapupiireistä ja oikeusaputoimistojen
toimipaikoista säädetään tarkemmin oikeusministeriön asetuksella. Ennen toimipaikkojen sijaintia koskevien säännösten antamista on kuultava kuntia, joita asia koskee. Lausunto pyydetään toimittamaan 31.5.2013 mennessä oikeusministeriöön. 

Voimassaoleva oikeusministeriön asetus oikeusapupiireistä sekä oikeusaputoimistojen toimipaikoista ja edunvalvonta-alueista on annettu
19.10.2012. Asetuksen mukaan oikeusaputoimistoja on 34 vuonna 2013
(33 vuoden 2014 alusta lukien) ja niillä on toimipaikkoja yhteensä 165. Oikeusministeriön toiminta- ja taloussuunnitelmassa vuosille 2013–2016 on linjattu, että oikeusaputoimistojen määrää vähennetään noin 30 oikeusaputoimistoon vuoteen 2014 mennessä. 

Asetusta on tarpeen muuttaa oikeusaputoimistojen toimistoverkoston kehittämisen vuoksi. Koska asetuksen olennainen sisältö on pykälässä, jossa on lueteltu oikeusaputoimistojen toimipaikat, on tarkoituksenmukaista antaa uusi asetus, jolla kumotaan asiassa aiemmin annettu oikeusministeriön asetus. Asetus on tarkoitettu tulemaan voimaan vuoden 2014 alusta.

Ministeriön selvityksessä todetaan, että oikeusaputoimistojen hallinnollinen yhdistäminen vähentää näiden toimistojen haavoittuvuutta, hallinto kevenee ja henkilöstön työtehtävien järjestelymahdollisuudet lisääntyvät. Muutoksen tavoitteena on keskittää hallintoa, jolloin varsinaiseen oikeusapupalveluun jää mahdollisimman paljon voimavaroja.

Jatkossa uusien muodostettavien oikeusaputoimistojen nimet määräytyisivät lähtökohtaisesti maakuntapohjaisesti, kuten usein muissakin valtion virastoissa on tehty.

Ministeriö ehdottaa, että Iisalmen ja Kuopion oikeusaputoimistot yhdistetään ja muodostetaan Pohjois-Savon oikeusaputoimisto. Tässä yhteydessä yhdistettävien toimistojen toimipaikat säilyisivät ennallaan. Toimipaikat olisivat Iisalmessa, Juankoskella, Kaavilla, Kiuruvedellä, Kuopiossa (Kuopio ja Nilsiä), Maaningalla, Pielavedellä, Rautalammilla, Rautavaaralla, Siilinjärvellä, Suonenjoella, Tervossa ja Tuusniemellä.

Oikeusaputoimistojen yhdistymisen vuoksi tulee myös edunvalvonta-alueita tarkistaa yhdistyvien toimistojen osalta. Pohjois-Savon oikeusaputoimistojen edunvalvonta-alueen muodostaisivat nykyisen Iisalmen oikeusaputoimiston edunvalvonta-alueen kunnat Iisalmi, Keitele, Kiuruvesi, Lapinlahti, Pielavesi, Sonkajärvi ja Vieremä sekä Kuopion oikeusaputoimiston edunvalvonta-alueen kunnat Juankoski, Kaavi, Kuopio, Maaninka, Rautalampi, Rautavaara, Siilinjärvi, Suonenjoki, Tervo, Tuusniemi ja Vesanto. 

Henkilöstö ei vastusta toimistojen yhdistämistä. 

Asetuksen mukaan Suomessa olisi Turun, Vaasan, Itä-Suomen, Helsingin, Kouvolan ja Rovaniemen oikeusapupiirit. Itä-Suomen oikeusapupiiriin kuuluisi mm. Pohjois-Savon oikeusaputoimisto.

Muutoksessa asiakkaiden saamat palvelut säilyvät vähintään nykyisellä tasolla. Valtion oikeusaputoimistojen toimipaikat ja niiden henkilöstö säilyvät nykyisinä. Toimipaikkoja ei tämän esityksen yhteydessä lakkauteta eikä henkilöstövähennyksiä tehdä.

Valmistelija: hallintojohtaja Terttu Ruotsalainen, 040-488 3022.

Kunnanjohtajan ehdotus	Kunnanhallitus toteaa lausuntonaan, ettei sillä ole huomautettavaa vireillä olevasta asetuksen muutoksesta koskien oikeusapupiirejä sekä oikeusaputoimistojen toimipaikkoja ja edunvalvonta-alueita.	

Päätös	Päätösehdotus hyväksyttiin.	

	Pöytäkirja, johon tämä päätös sisältyy, on asetettu nähtäväksi 21.5.2013.

	Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa

	Lapinlahdella 21.5.2013

	Anja Mähönen
	asianhallintasihteeri

Jakelu	Oikeusministeriö 	

Valitusohje

	Tämä päätös koskee valmistelua tai täytäntöönpanoa, joten tästä ei saa tehdä kunnallis- tai hallintovalitusta.